tartuNLP/wikipedia-smugri-20251201 huggingface dataset:
Antonietta Toini

Antonietta Toini (oik. Toini Inkeri Nikander o.s. Putkonen; 5. marraskuuta 1901 Rauma – 3. heinäkuuta 1990 Tampere) oli suomalainen oopperalaulaja, äänialaltaan mezzosopraano. Hän oli ensimmäinen suomalainen sopraano, joka lauloi Milanon La Scalassa. Hän oli kiinnitettynä La Scalaan 1929 ja 1934 ja Frankfurt-am-Mainin oopperaan 1935–1936. Lisäksi hän vieraili Etelä- ja Keski-Euroopan sekä Skandinavian oopperoissa. 
Toini asui Tampereella, ja hän lahjoitti 1990 Turun taidemuseolle 79 suomalaisten taiteilijoiden maalausta. Hän oli Tampereen Oopperayhdistyksen puheenjohtaja vuodesta 1954 ja opetti myös laulun äänialoja. Hän sai Pro Finlandia -mitalin vuonna 1960.
Aiheesta muualla.
Antti Favénin maalaama muotokuva Toini Nikanderista (Antonietta Toinista) vuodelta 1938, Ateneumin taidemuseo, Kansallisgalleria, viitattu 4.3.2020.
Jukojärvi

Jukojärvi on Keuruun kylä, joka sijaitsee keskustan kupeessa, lähellä Multiaa. Kylälle nousee uusia asumuksia vuosittain. Asukkaita on noin 250, kesäisin kaksinkertainen määrä. Jukojärven naapurikyliä ovat Kaleton, Asunta ja Isojärvi.
Kylässä toimii vuonna 1908 perustettu koulu, jossa on kaksi opettajaa. Koulun oppilasmäärä on 2000-luvulla ollut hieman alle 30.
Jukojärvellä on paljon järviä ja lampia, muun muassa Jukojärvi, Kivistö, Myllyjärvi ja Valkeinen. Polkuja ja latuja pitkin voi hiihtää tai kävellä Keuruulle, Multialle ja Petäjävedelle.
Jukojärvellä sijaitsee seurantalo Veikkola, jossa toimii kesäisin pub Jukojärven Veikot.
Jukojärvellä ajetaan loppukesästä Suomen MM-rallin erikoiskoe.
Sinivalkoiset suosikit

Sinivalkoiset suosikit – 40 kultaista sävelmää on Jukka Kuoppamäen vuonna 2001 julkaistu kokoelma-albumi, joka sisältää levytyksiä vuosilta 1968–1974.
Kappaleet.
Albumin kaikki sävellykset ja sanoitukset: Jukka Kuoppamäki, paitsi "Junaan jo oisin noussut", sävellys: John Fogerty.
Liesjärvi (Keuruu)

Liesjärvi on Keuruun pohjoisin kyläkunta. Se koostuu Liesjärven, Hirvikylän ja Välkyn kylistä, jotka ovat aiemmin muodostaneet Liesjärven koulupiirin. Alueen kokonaispinta-ala on noin 106 neliökilometriä. Liesjärvi sijaitsee Keski-Suomen ja Etelä-Pohjanmaan rajalla ja sen rajanaapureita ovat Multia ja Ähtäri. Vuoden 1924 rajamuutoksen seurauksena osa Liesjärven kylästä siirtyi Ähtärin puolelle.
Liesjärvellä asuu noin 140 henkilöä. Toimivia maatiloja Liesjärven alueella on kymmenen. Muita elinkeinoja ovat muun muassa kone- ja rakennusurakointi.
Liesjärven kyläkoulu lopetettiin vuonna 2005, jolloin kyläseura osti sen käyttöönsä. Koulu on kyläläisten käytössä. Sisällä on liikuntasali ja ulkona pallokenttä. Lisäksi koulun vieressä on kahden kilometrin valaistu hiihtolatu. Kyläkeskuksen länsipuolella on Liesjärvi-niminen järvi.
Karel Zeman

Karel Zeman (3. marraskuuta 1910 Ostroměř, Böömin kuningaskunta, Itävalta-Unkari – 5. huhtikuuta 1989 Zlín, Tšekkoslovakia) oli tšekkiläinen animaattori ja elokuvaohjaaja. Zeman tunnetaan parhaiten Jules Vernen teosten innoittamista omaperäisistä elokuvistaan, jotka yhdistelevät animaatiota, erikoistehosteita ja näyteltyjä kohtauksia.
Nuorena Zeman opiskeli mainosgrafiikkaa Ranskassa, ja hänen ensimmäinen animaationsa oli keittomainos. Palattuaan kotimaahansa Zeman työskenteli jonkin aikaa mainosalalla. Vuonna 1943 hänelle tarjottiin työtä animaatiostudiossa, minkä jälkeen hän keskittyi animaatioelokuvien tekoon. Zemanin varhaistöihin kuului muun muassa sarja lyhyitä humoristisia filmejä, joiden sankarina oli Herra Prokouk. Vuonna 1955 valmistui ensimmäinen näyteltyjä kohtauksia ja animaatiota yhdistelevä elokuva, "Ihmemaailman salaisuudet", ja vuonna 1958 "Salaisuuksien saari", joka perustui Vernen kertomuksiin. Näissä elokuvissa vanhat kirjankuvitukset heräsivät taianomaisesti eloon. 
Zeman palasi 1970-luvulla takaisin klassisen nukke-elokuvan ja satujen pariin, ja teki sarjan Sinbad Merenkulkijan seikkailuista.
Kellogg

Kellogg on muun muassa seuraavien henkilöiden sukunimi:
Wild Hogs – villit karjut

Wild Hogs – villit karjut on vuonna 2007 ensi-iltansa saanut Walt Beckerin ohjaama yhdysvaltalainen komedia. Elokuvan pääosissa esiintyvät Tim Allen, John Travolta, Martin Lawrence ja William H. Macy. Elokuvan ensi-ilta Pohjois-Amerikassa oli 2. maaliskuuta 2007 ja Suomessa 23. maaliskuuta 2007.
Juoni.
Neljä keski-ikäistä kaverusta suuntaavat moottoripyörillä tien päälle tarkoituksenaan karistaa tylsä esikaupunkielämä. Jokainen heistä kaipaa kipeästi sapattia stressaavasta työstään ja perhe-elämän hullunmyllystä, ja niin he päättävät vaihtaa vapaalle ja nauttia bensankatkuisen vapauden huumasta.
Kapo

Kapo eli "keskitysleirien poliisiosaston jäsen" oli toisen maailmansodan aikana natsi-Saksassa ja sen miehittämillä alueilla keskitysleirivanki, joka oli vapaaehtoisesti ilmoittautunut eräänlaiseksi vartijavangiksi usein parantaakseen siten omia selviytymismahdollisuuksiaan.
Sanan alkuperästä ei ole täyttä selvyyttä, mutta eri teorioiden mukaan se olisi joko lyhenne saksankielisestä eufemismista "Kameradschaftspolizei" ("toveripoliisi") tai vaihtoehtoisesti juontuisi italian johtajaa tarkoittavasta sanasta "il capo" tai ranskan korpraalia merkitsevästä sanasta "caporal". Suuremmilla leireillä oli tavallisten kapojen lisäksi myös näiden esimiehinä toimivia "Oberkapoja". Vankien natsiterminologian mukaisessa "itsehallinnossa" näiden yläpuolella olivat parakkien, blokkien ja leirin vanhimmat, joiksi suosioon päässyt kapo saattoi tulla nimitetyksi.
Kapoilla oli tavallisesti tumma takki, käsivarsinauha sekä aseena puinen patukka. Heidän varsinainen tehtävänsä oli pitää järjestystä vankien keskuudessa ja panna toimeen leirijohdon määräyksiä ilman muille vangeille langennutta velvollisuutta pakkotyöhön. Kapot toimivat siis leirien hierarkiassa tarkoituksellisen vaikeassa asemassa vankien ja vartijoiden välissä henkilökohtaisessa vastuussa määräysten toteutumisesta. Mikäli kapo toimi liiaksi kanssavankiensa eduksi, saattoi hän koska tahansa menettää asemansa, toisaalta brutaalilla toiminnalla saattoi saada vartijoiden suosion ja sen tuomia erivapauksia esimerkiksi elintarvikkeiden ja muiden elinolosuhteiden muodossa. Nämä erivapaudet toisaalta pakottivat kapon pitämään kiinni asemastaan entistä tiukemmin, sillä sen menettäessään hän joutuisi kanssavankiensa armoille ja mahdollisen koston kohteeksi.
Yleisen käsityksen mukaan kapoina suosittiin rikollisvankeja, historiantutkimuksen keinoin tätä ei kuitenkaan ole kyetty osoittamaan ja esimerkiksi Buchenwaldissa toiminta oli olennaisilta osiltaan kokonaan poliittisten vankien käsissä. Yksipuoliseen käsitykseen lienee vaikuttanut se tosiasia että myös useimmat sodanjälkeiset vankikertomukset ovat poliittisten vankien käsialaa. Onkin ilmeistä että eri vankiryhmiä pyrittiin järjestelmällisesti ajamaan toisiaan vastaan mikä helpotti leireistä vastanneen SS:n työtä. Kokonaisuudessaan järjestelmä mahdollisti keskitysleirien toiminnan hyvin vähäisellä henkilöstötarpeella SS:n puolelta.
Gillo Pontecorvo on ohjannut elokuvan "Kapo – keskitysleirin vartija".
Nika Futterman

Nika Futterman (s. 25. lokakuuta 1969 New York, New York) on yhdysvaltalainen ääninäyttelijä, joka on tehnyt dubbauksia muun muassa animaatiosarjoihin "Mike, Lu &amp; Og" ja "My Gym Partner’s a Monkey".
Historia.
Näyttelemisestä jo nuorena kiinnostunut Futterman syntyi ja kasvoi New Yorkissa, jossa hän opiskeli esiintymistä high schoolissa ja sen jälkeen yliopistossa. Valmistumisensa jälkeen Futterman siirtyi esiintymään teatterin pariin San Franciscoon.
Näyttelijänä Futterman ehti esiintyä kaksi vuotta, ennen kuin hän siirtyi pelkäksi ääninäyttelijäksi uransa alkuvaiheessa. Hän on tehnyt äänirooleja esimerkiksi sarjoihin "Hey Arnold!", "Mike, Lu &amp; Og", "CatDog", "Aikamatka", "Kim Possible", "The Grim Adventures of Billy &amp; Mandy" ja "Aivan villit". Näiden lisäksi Futterman on tehnyt vuodesta 1999 lähtien useita videopelien äänirooleja muun muassa ', "Justice League Heroes", ', "Tony Hawk’s Project 8", "Halo 3" ja "".
Great Glen

Great Glen (), tunnetaan myös nimillä Glen More ja Glen Albyn, on suuri lohkovajoama Skotlannissa. Se muodostaa sadan kilometrin pituudelta laaksoja Invernessistä Loch Linnheen. Great Glen jakaa Ylämaat ja Grampianvuoret toisistaan.
Great Glen on luonnollinen kulkureitti, jota on käytetty vuosituhansia. Nykyään sitä pitkin kulkevat Kaledonian kanava ja A82-maantie. Laaksoa seurailee myös suosittu vaellusreitti.
Vajoamaan on muodostunut useita järviä ja jokia, jotka ovat:
Theodore Medad Pomeroy

Theodore Medad Pomeroy (31. joulukuuta 1824 Cayuga, New York – 23. maaliskuuta 1905 Auburn, New York) oli yhdysvaltalainen poliitikko ja lakimies. Hän istui New Yorkin osavaltion republikaaniedustajana Yhdysvaltain edustajainhuoneessa vuosina 1861–1869. Pomeroy valittiin edustajainhuoneen puheenjohtajaksi yhden päivän ajaksi 40. kongressin viimeisenä kokoontumispäivänä 3. maaliskuuta 1869, joka oli samalla Pomeroyn viimeinen päivä edustajainhuoneen jäsenenä.
Edustajainhuoneesta lähtemisen jälkeen Pomeroy siirtyi liike-elämään, jossa hän toimi muun muassa American Expressin ensimmäisenä varapuheenjohtajana. Pomeroy osallistui vielä 1870-luvun loppupuolella paikallispolitiikkaan, kun hän toimi ensin vuosina 1875–1876 Auburnin pormestarina ja 1878–1879 New Yorkin osavaltionsenaatin senaattorina.
Guárico

Guárico [gwa-] () on osavaltio Venezuelan pohjoisosassa. Siellä on vuoden 2011 väestönlaskennan mukaan 747 739 asukasta ja sen pinta-ala on 64 986 neliökilometriä. Osavaltion pääkaupunki on San Juan de los Morros.
Guárico on Venezuelan suurin riisintuottaja. Muita viljelykasveja ovat puuvilla, maissi ja kahvi.
Hans Zender

Hans Zender (22. marraskuuta 1936 – 22. lokakuuta 2019) oli saksalainen kapellimestari ja säveltäjä. Hän syntyi Wiesbadenissa. 
Zender opiskeli musiikkia Frankfurt am Mainissa ja Freiburg im Breisgaussa; hänelle opetti sävellystä Wolfgang Fortner. Hän on uransa aikana johtanut muun muassa Hampurin valtionoopperaa. Hän oli sävellyksenprofessorina Frankfurtissa vuosina 1988–2000.
Tällä hetkellä Zender on toiminut vuodesta 1999 Baden-Badenin ja Freiburgin SWR-sinfoniaorkesterin ylikapellimestarina. Hänen sävellystuotantoonsa kuuluu esimerkiksi "Canto I-VI"-sarja, jonka osat on sävelletty eri kokoonpanoja varten. Hän on vuoden 1997 Goethe-palkittu.
Ponta Grossa

Ponta Grossa on kaupunki Brasilian kaakkoisosassa, Paranán osavaltiossa.
Vuonna 2002 siellä asui 275 000 henkeä. Ponta Grossa on paikallisen maatalousalueen kauppakeskus. Ympäristössä on mateen, tupakan, riisin ja banaanien viljelyä. Kaupungissa on myös elintarvike- ja lihasäilyketeollisuutta sekä sahoja.
Schuyler Colfax

Schuyler Colfax (23. maaliskuuta 1823 – 13. tammikuuta 1885) oli yhdysvaltalainen poliitikko, joka toimi edustajainhuoneen puhemiehenä ja Yhdysvaltain varapresidenttinä.
Colfax valittiin kongressiin Indianan osavaltiosta vuonna 1854 ja edustajainhuoneen puhemieheksi 1863 edellisen puhemiehen, Galusha Growin hävittyä uudelleenvalinnan.
Vuonna 1868 Colfax valittiin varapresidentiksi, Ulysses S. Grantin tultua valituksi presidentiksi. Henry Wilson jatkoi varapresidenttinä vuoden 1872 vaalien jälkeen. Colfax kuoli sydänkohtaukseen 13. tammikuuta 1885 Mankatossa.
Colfax oli johtava jäsen Yhdysvaltain Oddfellows-järjestössä ja laati rituaalin järjestöön kuuluville naisille.
Gorō Shimura

Gorō Shimura (; 23. helmikuuta 1930 – 3. toukokuuta 2019) oli japanilainen matemaatikko. Hän oli 1950-luvun puolestavälistä yhdessä Yutaka Taniyaman kanssa Taniyaman–Shimuran lauseen varhaisimpia tutkijoita.
Shimura syntyi Hamamatsussa ja työskenteli 1964–1999 matematiikan professorina Princetonin yliopistossa Yhdysvalloissa.
Shimura palkittiin uransa aikana useilla tunnustuksilla. Niistä tunnetuimpia ovat lukuteorian Cole-palkinto (1977) ja elinikäisistä saavutuksista vuonna 1996 myönnetty Steele-palkinto. Molemmat palkinnot myöntää American Mathematical Society.
Lyncar

Lyncar oli Martin Slaterin perustama brittiläinen Formula 1 -talli, joka osallistui kahteen Britannian Grand Prix'hin vuosina ja .
Tallin autolla ajoi uusiseelantilainen John Nicholson. Ensimmäisessä kilpailussa hän karsiutui, mutta toisessa ja samalla viimeisessä kilpailussa onnistui ajamaan sijalle 17. Viimeisen kilpailun jälkeen tallin auto myytiin kilpa-autoilija Emilio de Villotalle, joka voitti autolla yhden kilpailun muissa sarjoissa.
Yutaka Taniyama

Yutaka Taniyama (; 12. marraskuuta 1927 – 17. marraskuuta 1958) oli japanilainen matemaatikko, jonka nimi on tullut tunnetuksi Taniyaman–Shimuran lauseesta. Hän tutki sitä 1950-luvulla yhdessä kollegansa Gorō Shimuran kanssa.
Taniyama ja Shimura kirjoittivat yhdessä myös modernin lukuteorian oppikirjan japaniksi.
Taniyaman elämä päättyi odottamattomaan itsemurhaan vuonna 1958; hän ilmoitti viestissään, ettei teko ollut seurausta mistään yksittäisestä sattumuksesta, vaan että hän oli ollut pitkään uupunut fyysisesti ja henkisesti.
Suopapuu

Suopapuu eli "kvillaja" ("Quillaja saponaria") on Quillajaceae-heimoon kuuluva ainavihanta puu, joka kasvaa luontaisesti Chilen keskiosista Boliviaan ja Peruun. Suopapuu on toinen heimon ja suopapuiden suvun kahdesta lajista.
Suopapuun kaarnassa, kvillajankuoressa, on saponiineja, joiden ansiosta siitä syntyy vedessä vaahtoa. Kuorta on käytetty pesuaineena ja jauhettuna yskänlääkkeenä. Suopapuusta saatavaa kvillauutetta käytetään elintarviketeollisuudessa lisäaineena (E999).
Lady Madonna (albumi)

20 suosikkia – Lady Madonna on suomalaisen laulaja Pepe Willbergin kokoelma-albumi vuodelta 1998. Levy on Willbergiltä jo toinen osa "20 suosikkia" -kokoelmasarjaa.
Kappaleet.
Kaikki kappaleet sovittanut Markku Johansson, ellei toisin mainittu.
Evelyn

Evelyn on englanninkielinen naisten tai miesten etunimi. Se pohjautuu muinaisgermaanin Avila-nimen hellittelymuotoon Aveline. Siitä tulevat myös nimet Eveliina ja Evelina.
Suomessa nimi Evelyn on 1900-luvun alusta vuoden 2019 loppuun mennessä annettu 657 naiselle sekä muutamalle miehelle.
Quintus Smyrnaeus

Quintus Smyrnaeus (, "Kointos Smyrnalainen") oli myöhäisantiikin aikana vaikuttanut kreikkalainen runoilija, joka kirjoitti latinankielisellä nimellä "Posthomerica" (kreikaksi , "Ta kath' Homēron") tunnetun 14 kirjaa käsittävän eepoksen. Se on kirjoitettu heksametri-muodossa ja kuvaa tapahtumia Homeroksen "Iliaan" ja "Odysseian" välissä, alkaen Hektorin kuolemasta aina Troijan valtaukseen asti. Tyylillisesti Quintus Smyrnaeus on käyttänyt esikuvanaan Homerosta ja hän on käyttänyt lähteinään samoja hellenistisiä syklisiä runoja kuin Vergiliuskin. 
Quintus Smyrnaeuksen oletetaan eläneen myöhäisellä 300-luvulla hänen teoksessaan mainittujen tapahtumien perusteella, mutta on esitetty myös arvailuja siitä, että hän olisi vaikuttanut jo kolmannella, ehkä jopa toisella vuosisadalla. Aikaisempaa ajankohtaa puoltaa hänen teoksestaan näkyvä toisen sofistiikan vaikutus, joka kukoisti sinä aikakautena. 
Lisänimi "Smyrnaeus" ('Smyrnalainen') on peräisin itse eepoksesta, jossa kirjoittaja kertoo aloittaneensa runojen tekemisen oltuaan kaitsemassa lampaita lähellä Smyrnaa.
Complexo do Alemão

Complexo do Alemão on useamman favelan muodostama slummialue Rio de Janeiron pohjoisosassa Brasiliassa.
Complexo do Alemãon alkuperä paljastui O Globon 2007 julkaisemasta artikkelista Puolalainen Leonard Kaczmarkiewicz osti alueen. Se sai nimen Morro do Alemão ("Saksanvuori") Kaczmarkiewiczin ulkonäön mukaan. Alue alkoi muuttua, kun sinne 1920-luvun lopulla perustettiin nahkatehdas ja sen myötä sinne tuli työntekijöitä. Laitonta asutusta alkoi syntyä 1951, kun Kaczmarkiewicz jakoi maan tonteiksi, jotka hän myi. Asetetut alueet muuttuivat diktatuurin aikana faveloiksi. Asukkaiden määrä oli enimmillään diktatuurin loppuvaiheissa.
Igor Pavlov

Igor Vladimirovitš Pavlov (, s. 18. heinäkuuta 1979 Moskova, Neuvostoliitto) on venäläinen seiväshyppääjä.
Pavlov sijoittui 2003 Universiadeissa toiseksi tuloksella 565. Seuraavana vuonna hän voitti Venäjän sisäratojen mestaruuden ja hyppäsi Euroopan sisäratojen cupissa toiseksi. Budapestin sisäratojen MM-kisoissa hän voitti MM-kultaa tuloksella 580. Myöhemmin samana vuonna hän oli neljäs Ateenan olympialaisissa ja kahdeksas . Vuonna 2005 Pavlov voitti sisäratojen EM-kultaa Madridissa hypättyään 590. Myöhemmin samana vuonna hän voitti Venäjän mestaruuden. Helsingin MM-kisoissa hän oli neljäs ja kauden lopussa kolmas.
Pavlov karsiutui Moskovan sisäratojen MM-kisoissa 2006. Myöhemmin samana vuonna hän voitti Venäjän mestaruuden ja sijoittui Euroopan cupin superliigassa neljänneksi. Seuraavana vuonna hän karsiutui Birminghamin sisäratojen EM-kisoissa, mutta voitti Venäjän mestaruuden ja sijoittui Osakan MM-kisoissa neljänneksi. Kauden lopussa hän oli kahdeksas. Pekingin olympialaisissa 2008 hän sijoittui yhdeksänneksi. Berliinin MM-kilpailuissa 2009 hän karsiutui loppukilpailusta. Pariisin sisäratojen EM-kisoissa 2011 hän oli seitsemäs.
Savante Stringfellow

Savante Stringfellow (s. 6. marraskuuta 1978 Jackson, Missouri) on entinen yhdysvaltalainen pituushyppääjä.
Stringfellow karsiutui Sevillan MM-kisoissa 1999 tuloksella 739. Seuraavana vuonna hän voitti Yhdysvaltain sisäratojen mestaruuden ja NCAA:n ulkoratamestaruuden, mutta karsiutui Sydneyn olympialaisissa tuloksella 784. Vuonna 2001 hän voitti NCAA-mestaruuden sisä- ja ulkoradoilla sekä Yhdysvaltain ulkoratojen mestaruuden. Myöhemmin samana vuonna hän voitti Edmontonin MM-kisoissa MM-hopeaa hypättyään 824 ja sijoittui GP-finaalissa toiseksi.
Stringfellow voitti vuonna 2002 maansa ulkoratojen mestaruuden ja yleisurheilun maailmancupin. Seuraavana vuonna hän karsiutui Pariisin MM-kisoissa. Kauden lopussa hän hyppäsi neljänneksi. Vuonna 2004 Stringfellow voitti Yhdysvaltain sisäratojen mestaruuden sekä MM-kultaa Budapestin sisäratojen MM-kisoissa tuloksella 840. Hänen kautensa keskeytyi toukokuussa oikean akillesjänteen repeytymiseen. Hän lopetti uransa 2006.
Nokia N810

Nokia N810 on Nokian valmistama langattomaan internetkäyttöön suunniteltu Linux-pohjainen internetpäätelaite. Laitteessa ei ole puhelinta. N810 on Nokia N800 -laitteen sisarmalli, josta se eroaa selvimmin GPS-piirin ja kannen alta liukuvan qwerty-näppäimistön osalta. N810:n käyttöjärjestelmä Internet Tablet OS2008 on julkaistu myös N800-laitteelle.
N810 esiteltiin 18. lokakuuta 2007 ja sen toimitukset alkoivat marraskuussa 2007.
N800:n ja N810:n eroavaisuudet.
N810 on suorittimeltaan ja muisteiltaan samanlainen N800:n kanssa, mutta enimmäiskellotaajuus on nostettu Internet Tablet OS2008:n myötä 400 MHz:iin. N800:ssa on kaksi täysikokoista SDHC-muistikortteja tukevaa muistikorttipaikkaa, N810:ssä vain yksi miniSD-muistikorttipaikka, mutta se sisältää 2 gigatavua sisäistä tallennusmuistia. N800:n kotelo on muovinen, N810:n metallinen. N800:ssa ei ole kannen alta esiin liukuvaa qwerty-näppäimistöä eikä sisäänrakennettua GPS-piiriä, mutta puolestaan se sisältää FM-radion. N810:n näyttö on transflektiivinen eli kirkkaassa auringonvalossa luettava. Laitteen videopuheluihin tarkoitettu kamera on 810:ssä kiinteästi kohti käyttäjää, aiemmassa mallissa sen oltua käännettävä.
Molemmat laitteet tukevat Linux-pohjaista Internet Tablet OS2008 -käyttöjärjestelmää. Internet Tablet OS2008:n betaversio julkaistiin N800-laitteelle marraskuussa 2007.
Lars Ekström

Lars Ekström (s. 2. marraskuuta 1963) on entinen suomalainen koripalloilija ja nykyisin koripallovalmentaja. Hän on toiminut kesästä 2017 lähtien Korisliigassa pelaavan Lapuan Korikobrien päävalmentajana. 
Ura.
Pelaajaura.
Pelaajaurallaan Ekström pelasi 286 pääsarjatason runkosarjaottelua, joissa teki 3240 pistettä, sekä 22 pudotuspeliottelua, joissa pisteitä syntyi yhteensä 143. Ekströmin pelaajana edustamat pääsarjatason joukkueet olivat Helsingin NMKY, Lahden NMKY ja Turun NMKY. Helsingin NMKY:n riveissä hän voitti Suomen mestaruuden vuosina 1984 ja 1985. Ekström on pelannut 44 miesten maaottelua, joissa teki yhteensä 161 pistettä. Hän on pelannut lisäksi 12 nuorten maaottelua.
Ekström on koripallon lisäksi menestynyt myös amerikkalaisessa jalkapallossa, jossa hän on pelaajana voittanut SM-hopeaa vuonna 1992.
Valmentajaura.
Ekström valmensi Turun Riennon edustus- ja juniorijoukkueita ennen siirtymistään Namika Lahden päävalmentajaksi vuonna 2003. Ekström valmensi Lahtea vuoteen 2007 asti, jolloin hän irtisanoi sopimuksensa seuran kanssa. Lopulta Ekström siirtyi Porvoon Tarmoon, jonka päävalmentajana hän toimi loppuvuoteen 2008 asti. Kauden 2008–2009 lopun hän valmensi Ruotsin pääsarjassa pelannutta Borås Basketia. Kaudella 2009–2010 Ekström valmensi loppukauden ajan Espoon Honkaa, jonka päävalmentaja, Gordon Herbert oli lähtenyt seurasta. Kaudeksi 2011–2012 Ekström siirtyy KTP-Basketin päävalmentajaksi kaksivuotisella sopimuksella. Syksyllä 2014 Ekström nimitettiin Turun Riennon valmennuspäälliköksi. Kahta vuotta myöhemmin hän lähti valmentamaan Japanin B3-liigassa pelaavaa Tokyo Cinq Rêves -joukkuetta.
Massimiliano Rosolino

Massimiliano ”Massi” Rosolino (s. 11. heinäkuuta 1978 Napoli) on italialainen uimari. 
Rosolinon isä Salvatore on italialainen ja äiti Carolyn australialainen. Perhe muutti Australiaan Rosolinon ollessa kolmivuotias, mutta palasi Italiaan kolmen vuoden kuluttua. Vuonna 2002 hän muutti Australiaan harjoitellakseen Ian Popen valmennuksessa.
Rosolino osallistui ensimmäisen kerran olympialaisiin vuonna 1996 Atlantassa. Hän saavutti kolme loppukilpailupaikkaa vapaauinnissa (200 m, 400 m ja 4×200 m) ja sijoittui kaikissa kuudenneksi. Kilpailujen jälkeen hän kertoi olevansa tyytymätön sijoituksiin ja aikovansa työskennellä lujasti saavuttaakseen huipputason.
Vuoden 2000 kesäolympialaisissa Sydneyssä Rosolino voitti kolme mitalia: kultaa 200 m sekauinnissa olympiaennätysajalla, hopeaa 400 m vapaauinnissa ja pronssia 200 m vapaauinnissa.
Seuraavat olympialaiset vuonna 2004 Ateenassa eivät olleet yhtä menestyksekkäät. Rosolino saavutti vain yhden pronssimitalin 4×200 m vapaauintiviestissä.
Kylmänen Food

Kylmänen Food oli suomalainen elintarvikejalostuslaitos. Yhtiön hallinto sijaitsi Siikalatvan kunnassa Rantsilassa. Rantsilan lisäksi Sodankylässä oli tuotantotila, jossa valmistettiin porosta tehtyjä tuotteita. Tehtaanmyymälöitä oli tuotantopaikkakuntien lisäksi Pudasjärvellä. Tehtaanmyymälä oli aiemmin myös Oulussa, joka kuitenkin suljettiin vuonna 2020.
Kylmänen Food oli perheyritys, joka valmisti ja myi lihatuotteita 1900-luvun alusta lähtien. Ensimmäisen kerran lihatuotteita myytiin Oulun kauppahallissa vuonna 1905. Vuodesta 1923 lähtien yrityksen toiminta oli säännöllistä. Kylmäsen valmistamia tuotteita olivat muun muassa kokolihatuotteet, säilykkeet ja einekset. Viimeisimpinä vuosina yritys keskitti tuotteiden valmistuksen lähinnä suurtalouskeittiöihin. Nykymuotoisen yrityksen perustivat Matti ja Pirkko Kylmänen vuonna 1954. 
Tulipalo.
Kylmäsen Rantsilassa sijaitseva tuotantohalli tuhoutui tulipalossa 10. marraskuuta 2017. Palo paikantui välikatolla olleeseen sähkökeskukseen. Syynä oli nollajohtovika. Keväällä suurin osa työntekijöitä irtisanottiin, mutta syksyllä 2018 osa otettiin takaisin, ja tuotantotilojen rakentamista uudelleen suunniteltiin tapahtuvaksi vähitellen. Osa tuotannosta palautui syksyllä 2018.
Konkurssi.
Yritys hakeutui konkurssiin 28. lokakuuta 2022. Toimitusjohtaja Jaakko Kylmäsen mukaan konkurssin pääsyynä olivat maksuvaikeudet. Toimintaa kurittivat myös vuonna 2017 tapahtunut tulipalo, koronapandemia ja viimeisimmän vuoden erityisen korkeat kustannukset.
Kylmänen

Kylmänen on seuraavien suomalaisten henkilöiden sukunimi:
J. Lo

J.Lo on yhdysvaltalaisen laulaja Jennifer Lopezin toinen studioalbumi. Se julkaistiin Euroopassa 16. kesäkuuta 2001.
Janne Muurinen

Janne Muurinen (s. 8. syyskuuta 1967 Espoo) on suomalainen upseeri ja huippu-uransa päättänyt koripalloerotuomari.
Sotilasura.
Muurinen toimi vuodesta 2008 vuoteen 2010 Suomen tasavallan presidentin 1. adjutanttina. Tätä ennen hän toimi vuosina 2006–2007 2. adjutanttina ja vuosina 2003–2006 3. adjutanttina. Muurinen on sotilasarvoltaan kommodori. Hän siirtyi kesäkuussa 2010 Suomenlahden Meripuolustusalueen 5. Miinalaivueen komentajaksi vuoteen 2013 saakka. Vuosina 2013-2015 hän työskenteli Merivoimien esikunnassa, vuosina 2015-2016 Pääesikunnassa ja vuodesta 2016 Rannikkolaivaston esikuntapäällikkönä. Pääesikunnan kanslianpäällikkönä kommodori Muurinen aloitti 2018. Vuosina 2019-2020 kommodori Muurinen toimi Merivoimien suunnittelupäällikkönä Merivoimien esikunnassa. Merivoimien apulaisesikuntapäällikkönä, eli Merivoimien operaatiopäällikkönä Muurinen aloitti marraskuussa 2020. Kommodori Muurinen jäi reserviin 1.3.2022, jolloin hän aloitti Patrian palveluksessa tehtävänimikkeenään Vice President, Sea Domain.
Ura koripallotuomarina.
Päätyönsä ohella Muurinen toimi Korisliigassa erotuomarina. Hänet valittiin Korisliigan vuoden erotuomariksi kolmesti kausina 2000–01, 2006–07 ja 2007–08. 
Muurinen aloitti koripallotuomarinuransa Suomen miesten pääsarjassa 20-vuotiaana vuonna 1987. Hän toimi tuomarina lopulta 29 vuotta, kevääseen 2016 asti, jolloin hän tuomitsi 48-vuotiaana Korisliigan mestaruuden ratkaisseen loppuottelun. 796 miesten pääsarjaottelua tuominnut Muurinen päätti lopullisesti lopettaa uransa hieman kauden päättymisen jälkeen. Koripalloon Muurinen tutustui isänsä ohjaamana ja tämän pelaamista katsellen, ja hän pelasi lajia kavereineen. A-poikaikäisenä hän siirtyi kokonaan tuomaritehtäviin. Esikuvinaan tuomareista hän piti Martti Huhtamäkeä ja Timo Haukilahtea. Samaan aikaan Muurisen kanssa tuomarinurallaan kehittyi Carl Jungebrand. Muurinen tuomitsi urallaan muun muassa NBA:n tähdistöjoukkueen vierailun 1990-luvun alussa ja Dennis Rodmanin Korisliiga-vierailun vuonna 2005. Tultuaan valituksi presidentin 1. adjutantiksi Muurinen pohti tuomarinuransa päättämistä, mutta presidentti Tarja Halonen kannusti häntä jatkamaan.
ArchiCAD

Archicad on nykyisin saksalaiseen Nemetschek Groupiin kuuluvan Graphisoftin arkkitehtisuunnitteluun kehittämä kolmiulotteinen rakennussuunnitteluohjelmisto.
Ohjelmiston kuvaus.
Archicad on oliopohjainen, ja sen kehitys perustuu ajatukselle rakennuksen tietomallista (). Archicad tukee avointa IFC-tiedonsiirtomuotoa, jonka käyttö rakennussuunnittelun mallien tiedonsiirtomuotona on yleistymässä.
Archicad-mallin tietokantaa voidaan käsitellä API-ohjelmointirajapinnan kautta sekä lukea sitä ODBC-ajurin avulla. Archicadissä on myös oma objektikieli "GDL" ("Geometrical Description Language"), joka mahdollistaa parametristen objektien toteutuksen. Näitä objekteja voidaan hyödyntää rakennussuunnittelun apuna ja useat valmistajat ovat julkaisseet GDL-objektikirjastoja tuotteistaan. Valmistajat ja suunnittelijat voivat hyödyntää objekteja tiedon siirtämisessä ja keskinäisessä kommunikaatiossa. Valmistusvaiheessa mallin objektit voidaan siirtää suoraan tuotemäärittelyiksi, jolloin esimerkiksi työstökoneille voidaan saada valmistustieto tiedostoina, ilman piirustusten tulkintaa.
Nykyään ohjelmaa käytetään myös muiden suunnittelualojen, kuten talotekniikan ja rakennetekniikan, suunnitelmien yhdistämiseen. Samalla käyttäjäkunta on laajentunut rakennusliikkeisiin, insinööritoimistoihin ja rakennustuotevalmistajiin.
Historia.
Archicadin kehitys alkoi vuonna 1982; tuolloin ohjelmalla osallistuttiin Unkarin valtion tiedekilpailuprojektiin, jossa haettiin ratkaisua ydinvoimalan peruskorjauksen mallinnukseen. Ohjelman alullepanija ja Graphisoft-yrityksen perustaja on fysiikan tohtori Gabor Bojar, joka työskenteli aiemmin Budapestin yliopistossa. Archicad kehitettiin nimenomaisesti arkkitehtisuunnitteluun, ja kehittäjätiimi koostuukin lähinnä arkkitehdeista.
Nykyisin Archicadiä myydään noin sadassa maassa, ja se on käännetty yli 25 kielelle. Useisiin maihin ohjelmisto ja objektikirjastot lokalisoidaan paikallisten rakennusmääräysten ja vaatimusten mukaisiksi. Suomessa ohjelmiston maahantuoja Nordic BIM Group (entinen Micro Aided Design Oy) on aktiivisesti mukana lokalisointityössä.
Archicadin uusi versio julkaistaan vuosittain. Tuorein versio, Archicad 27, julkaistiin vuonna 2023. 
Graphisoftin osake-enemmistö siirtyi vuonna 2006 saksalaiselle Nemetschek Groupille, joka omistaa muun muassa Maxonin Cinema 4D:n ja VectorWorks-ohjelmat ja on kehittänyt Allplan-ohjelmistoja.
Dylan Thomas

Dylan Marlais Thomas (27. lokakuuta 1914 Swansea – 9. marraskuuta 1953 New York) oli walesiläinen runoilija.
Thomasin isä David Thomas toimi Swanseassa englanninkielisen kirjallisuuden opettajana ja antoi pojalleen englanninkielisen kasvatuksen, mutta Thomasin äiti Florence puhui kymriä. Thomas keskeytti koulun 16-vuotiaana ja ryhtyi toimittajan töihin.
Thomas aloitti tarinoiden kirjoittamisen jo kouluaikana. Ainoa novellikokoelma "Portrait of the artist as a young dog" ilmestyi 1940.Täysimittaisten runokokoelmien julkaisun hän aloitti 1930-luvulla. Merkittävä käännekohta Thomasin uralla oli kokoelma "Deaths and Entrances" (1946), johon sisältyy esimerkiksi hänen tunnetuimpiin teksteihinsä kuuluva ”Fern Hill”. Muita tunnettuja yksittäisiä runoja on ”And death shall have no dominion”. Hänen tuotantoonsa kuuluu runojen lisäksi myös esimerkiksi kuunnelma "Maitometsä" ("Under Milk Wood").
Thomasin novelleissa on mielikuvituksellisuus leimallista, mutta Ville-Juhani Sutisen mukaan maagisen realismin edustajaksi häntä ei voi sanoa, se on "liian helppoa".
Thomas tutustui vuonna 1936 Caitlin MacNamaraan, ja he avioituivat seuraavana vuonna. Parille syntyi kolme lasta. Pahoin alkoholisoitunut Thomas oli 39-vuotias kuollessaan vuonna 1953 New Yorkissa. 
Yhdysvaltalaisen laulaja-runoilijan Bob Dylanin oikea sukunimi on Zimmermann, mutta kunnioittaakseen suurta walesiläistä runoilijaa hän otti taiteilijanimekseen Thomasin etunimen.
Sektor Gaza

Sektor Gaza () oli venäläinen vuosina 1987—2000 toiminut punk rock -yhtye. Yhtyeen keulahahmo, säveltäjä ja sanoittaja oli Juri Klinskih. Yhtye on levyttänyt 12 albumia.
Yhtyeen nimi on sanaleikki, joka voi tarkoittaa Gazan kaistaa tai kaasusektoria. Yhtyeen sanoitukset kaiken kaikkiaan ovat hyvin monitulkintaisia, koska yhtyeen alkuaikoina sanoituksia sensuroi Neuvostoliiton hallinto, jolloin piti keksiä sopivia kiertoilmaisuja sensuurin välttämiseksi. Monitulkintaisten sanoitusten perinne jäi kuitenkin yhtyeen sanoituksissa soimaan loppun asti.
Anglo American Racers

Anglo American Racers tai All American Racers tai Eagle on yhdysvaltalainen Dan Gurneyn vuonna 1964 perustama talli, joka kilpaili Formula 1- ja CART-sarjassa.
Formula 1.
AAR kilpaili Formula ykkösissä kausina –. Talli saavutti yhteensä 17 MM-pistettä, yhden GP-voiton, kaksi palkintosijaa ja kaksi kilpailun nopeinta kierrosta. 
Ensimmäiset MM-pisteet Eagle saavutti jo sen toisessa kilpailussa Ranskan GP:ssa 1966, jolloin Gurney sijoittui viidenneksi. Gurney ylsi samalla kaudella vielä toistamiseen pisteille Meksikon GP:ssa, jolloin hän oli myös viides. Neljän pisteen turvin Eagle sijoittui kauden päätteeksi valmistajien MM-sarjassa seitsemänneksi.
Kaudeksi Richie Ginther palkattiin Eaglen toiseksi kuljettajaksi, mutta hän ajoi vain Monacon GP:ssa. Gurney jatkoi ykköskuljettajana. Talli sai myös käyttöönsä uudet Weslaken V12 -moottorit. Osoitus uuden moottorin kilpailukyvystä nähtiin Belgian GP:ssa, kun Gurney ajoi kilpailussa selvään voittoon, mutta voitto jäi tallin ainoaksi F1:sissä. Gurney ajoi vielä Kanadan GP:ssa kolmanneksi. McLaren-tallin isä Bruce McLaren nähtiin Eaglen ratissa kolmessa kilpailussa, mutta maaliin saakka hän ei yltänyt kertaakaan. Eagle saavutti kaudella 13 MM-pistettä ja sijoittui valmistajien MM-sarjassa seitsemänneksi.
Kausi muodostui Eaglelle pettymykseksi. Talli ei kyennyt saavuttamaan ainuttakaan MM-pistettä ja Gurney päätti lopettaa F1:sissä kilpailemisen. Hän kuitenkin ajoi kolmessa kauden viimeisessä kilpailussa McLarenin autolla, joista parhaimpana tuloksena oli neljäs Yhdysvaltain GP:n neljäs sija. Al Pease ajoi vielä seuraavalla kaudella yksityistallin Eaglella Kanadan GP:ssa. F1-sarjan jälkeen talli palasi Yhdysvaltoihin ja keskittyi IndyCariin.
Formula 1 -saavutukset.
Palkintosijat
Paalupaikat
Nopeimmat kierrokset
M/S Finn

M/S Finn () oli vuonna 1973 rakennettu 137,52-metrinen rahtilaiva. Laivan rakensi Rauma-Repola Oy Raumalla, Suomessa. Alun perin alus oli nimeltään "Sirius". Alus romutettiin elokuussa 2001 Alangissa, Intiassa. 
Finnin sisaraluksia ovat M/S Sea Corona, M/S Seaterns, M/S Lipa ja M/S San Diego.
Käyttöhistoria.
15. joulukuuta 1972 alus laskettiin vesille ja seuraavan vuoden huhtikuussa se luovutettiin suomalaisen Finska Ångfartygsin omistukseen. Aluksen kotisatamaksi tuli Helsinki. Tuolloin alus oli nimeltään "Sirius". Luovutuksen jälkeen Sirius aloitti liikennöinnin Suomen ja Euroopan välillä. Helmikuun puolivälissä 1981 laivan omistajaksi rekisteröitiin Effoa-Finska Ångfartygs.
22. huhtikuuta 1987 EFF-Shipping osti Siriuksen ja rekisteröi sen Bahaman lipun alle. Kotisatamaksi tuli Nassau. 24. huhtikuuta alus nimettiin "Fennia"ksi. Tämän jälkeen laiva aikarahdattiin eli vuokrattiin Kent Linen liikenteeseen, reitille Dartford / Chatham–Zeebrugge. Lokakuussa 1989 Fennia-Shipping osti Fennian. Elokuussa 1992 alus aikarahdattiin DFDS A/S:n liikenteeseen, reitille Newcastle–Esbjerg. 
11. joulukuuta 1992 Finnlines osti aluksen ja nimesi sen muutamaa päivää myöhemmin "Finnmaster"iksi, jonka jälkeen Finncarriers aloitti liikennöinnin laivalla. 8. tammikuuta 1999 Finnmaster siirtyi Transrussian liikenteeseen, linjalle Kiel–Mukran–Pietari. Huhtikuussa reitti vaihtui; Kotka–Rostock. Kesäkuussa 2000 alus sai uuden nimen: "Finnwood".
10. heinäkuuta 2001 intialainen romuttaja osti aluksen, jolloin se sai myös nykyisen "Finn" -nimensä. Romuttaja rekisteröi laiva Komorien lipun alle. Parin viikon kuluttua tästä alus saapui Alangiin, Intiaan, jossa se romutettiin.
Matilda (romaani)

Matilda on Roald Dahlin kirjoittama lastenromaani, jonka alkuperäinen englanninkielinen painos julkaistiin vuonna 1988. Kuvituksen teki Quentin Blake.
"Matildan" päähenkilö Matilda Wormwood on Englannissa asuva ihmelapsi, joka kirjan kuluessa on iältään 4–5-vuotias. Dahl on tapansa mukaisesti kuvannut useimmat aikuiset varsin inhottaviksi henkilöiksi; koulun väkivaltainen rehtori Miss Trunchbull suhtautuu lapsiin avoimen vihamielisesti, ja tytön isä on asiakkaitaan huijaava autokauppias. Matildan tärkeimmäksi ihmissuhteeksi muodostuu suhde luokanopettajaan, Miss Jennifer Honeyyn, jonka tädiksi rehtori lopulta osoittautuu. 
Danny DeViton romaanin pohjalta ohjaama elokuva "Matilda ja lasten kapina" on vuodelta 1996. Siinä Matildan roolin tulkitsi Mara Wilson ja Miss Honeyn roolin Embeth Davidtz. Vuonna 2022 tehtiin romaanin pohjalta myös musikaalielokuva "". Siinä Matildaa esittää Alisha Weir ja Miss Honeytä Lashana Lynch.
Mara Wilson

Mara Elizabeth Wilson (s. 24. heinäkuuta 1987) on yhdysvaltalainen entinen lapsinäyttelijä, teatterinäyttelijä ja kirjoittaja.
Wilson syntyi Michael ja Suzie Wilsonin tyttärenä Burbankissa Kaliforniassa. Hänellä on isänsä puolelta irlantilaisia sukujuuria ja hänen äitinsä oli juutalainen, ja hän sai juutalaisen kasvatuksen. Äiti-Suzie kuoli rintasyöpään vuonna 1996. Wilsonilla on kolme vanhempaa veljeä ja nuorempi sisko. Hän on kommentaattori Ben Shapiron serkku. Wilson on opiskellut New Yorkin yliopistossa.
Wilson näytteli tunnetuimmat roolinsa elokuvissa "Mrs. Doubtfire – Isä sisäkkönä" (1993), "Joulu Manhattanilla" (1994), "Matilda ja lasten kapina" (1996), "Henkimaailman hommia" (1997) ja Thomas and the Magic Railroad (2000). Hän on esiintynyt myös teatterissa sekä televisiosarjassa "Melrose Place".
Kristillisen veljeyden kirkko

Kristillisen veljeyden kirkko (engl. "Church of the Christian Brotherhood") oli Reorganisoidusta myöhempien aikojen pyhien kirkosta vuonna 1918 eronnut yhteisö, joka siis kuului myöhempien aikojen pyhien liikkeeseen. Yhteisön perusti Richard Charles Evans (1861-1921), joka oli eräs Reorganisoidun kirkon apostoleista ja kirkon johtavan presidenttikunnan jäsen.
Vuonna 1918 Evans riitautui Reorganisoidun kirkon johdon kanssa. Hän alkoi arvostella kirkon johtajaa, profeetta-presidentti Frederick W. Smithiä - joka oli Myöhempien aikojen pyhien Jeesuksen Kristuksen kirkon perustajan Joseph Smithin pojan Joseph Smith III:n poika - itsevaltaisesta hallintotavasta ja muiden sortamisesta. Lisäksi häntä kiusasi se, että Reorganisoitu kirkko kiisti vastoin selkeitä historiallisia todisteita, että Joseph Smith oli opettanut ja harjoittanut moniavioisuutta. Nykyään Kristuksen yhteisö myöntää Smithin opettaneen moniavioisuutta ja eläneen itse moniavioisissa liitoissa, mutta tuolloin asia selitettiin virallisesti MAP-kirkon toisen presidentin Brigham Youngin keksinnöksi.
Kanadassa asunut Evans alkoi kritisoida Reorganisoidun kirkon johtoa virallisesti, ja hän sai ympärilleen pienen joukon kannattajia Torontossa. Evans, jolla vielä oli pääsy Reorganisoidun kirkon rahavaroihin Kanadassa, käytti kirkon varoja järjestääkseen oman kirkkonsa, jolle hän antoi nimen Kristillisen veljeyden kirkko. Reorganisoidun kirkon johto nosti Evansia vastaan kanteen kavaltamisesta. Evans voitti jutun alioikeudessa, mutta Reorganisoidun kirkon valitus Ontarion Korkeimpaan oikeuteen oli menestyksekäs, ja Evans joutui maksamaan kavaltamansa rahat takaisin. Evans myös erotettiin virallisesti Reorganisoidusta kirkosta 1919, koska hän opetti harhaoppeja, oli perustanut kirkkoa vastaan suunnatun yhteisön ja oli lisäksi kavaltanut kirkon rahavaroja.
1920 Evans kirjoitti kirjan, jossa hän selitti välirikkoaan Reorganisoidun kirkon kanssa. Kirjassaan hän osoitti monin todistein, että Smith oli opettanut moniavioisuutta ja elänyt itse moniavioista elämää. Hän selitti myös, ettei enää voinut pitää Smithiä Jumalan puhetorvena ja profeettana, vaan ainoastaan huijarina. Samalla hän torjui myös Mormonin kirjan jumalallisen alkuperän.
Evans menehtyi keuhkokuumeeseen vuonna 1921, ja hänen ympärilleen kerääntynyt pieni yhteisö hajosi.
Elämältä kaiken sain (albumi)

Elämältä kaiken sain on suomalaisen laulaja Pepe Willbergin kokoelma-albumi vuodelta 1999. Se sisältää paitsi Willbergin soololevytyksiä, myös hänen aiempien yhtyeidensä Jormasin ja Pepe &amp; Paradisen suosituimpia kappaleita.
Albumi nousi Radiomafian "TOP 40" -listalla 27. kesäkuuta 1999 sijalle 27. 11. heinäkuuta 1999 se oli listan 22. sijalla, joka oli levyn paras sijoitus.
NHL-kausi 1994–1995

NHL-kausi 1994–1995 oli kaikkiaan 78. kausi jääkiekon NHL-liigassa.
Kaikki 26 joukkuetta pelasivat vain 48 ottelua NHL:n työsulun vuoksi. Työsulku kesti 103 päivää ja päättyi 11. tammikuuta 1995. New Jersey Devils voitti Stanley Cupin voittaen finaalissa Detroit Red Wingsin. 
Quebec Nordiques pelasi viimeisen kauden NHL:ssä. Seuraavaksi kaudeksi joukkue siirtyi Denveriin, jolloin siitä tuli Colorado Avalanche. 
Työsulun johdosta kymmeniä esiintyi syksyllä 1994 Euroopan eri sarjoissa. Muun muassa SM-liigassa nähtiin 15 NHL-pelaajaa.
Lopputulokset.
V = voitot, H = häviöt, T = tasapelit, TM= tehdyt maalit, PM = päästetyt maalit, Pist. = pisteet"
Pistepörssi.
O = ottelut, M = maalit, S = syötöt, P = pisteet"
Pudotuspelit.
Konferenssin välierät.
Itäinen Konferenssi
Läntinen Konferenssi
Pudotuspelien pistepörssi.
"O = ottelut, M = maalit, S = syötöt, P = pisteet"
Lindau

Lindau on kaupunki Baijerin osavaltiossa, eteläisessä Saksassa. Se on samannimisen piirikunnan keskuskaupunki ja kuuluu Schwabenin hallintopiiriin. Kaupunki sijaitsee Bodenjärven itäisellä rannalla lähellä Itävallan ja Sveitsin rajaa. Lindaun historiallinen vanhakaupunki sijaitsee 0,68 neliökilometrin kokoisella saarella.
Historia.
Varhaisin maininta Lindausta historiallisissa lähteissä on peräisin vuodelta 882. Tuolloisessa dokumentissa St. Gallenista kotoisin ollut munkki kertoi kreivi Adalbert von Rätienin perustaneen nunnaluostarin saarelle. Vuonna 1180 alueelle perustettiin St. Stephanin kirkko, ja vuonna 1224 fransiskaanit perustivat uuden luostarin saarelle. 1270-luvulla Lindausta tuli vapaa keisarillinen kaupunki () kuningas Rudolf I Habsburgilaisen hallintokaudella. 
Uskonpuhdistuksen myötä Lindau kääntyi protestanttisuuteen vuonna 1528. Kolmikymmenvuotisen sodan jälkeen vuonna 1655 kaupungissa pidettiin sota-ajan muistoksi ensimmäinen Lindauer Kinderfest.
Pyhän saksalais-roomalaisen keisarikunnan kaaduttua Lindau menetti vapaan valtakunnankaupungin asemansa vuonna 1802. Kaupungin hallinta siirtyi Karl August von Bretzenheimille, joka luovutti kaupungin ja sen luostarin Itävallan kuningaskunnalle vuonna 1804. Itävalta luovutti kaupungin takaisin Baijerille vuonna 1805. Rautatieyhteys vanhankaupungin saarelle rakennettiin vuonna 1853. Vuonna 1856 kaupungille rakennettiin uusi satama.
Aeschachin, Hoyrenin ja Reutinin alueet liitettiin Lindauhun vuonna 1922. Toisen maailmansodan jälkeen kaupunkia hallinnoivat ranskalaiset. Se palautettiin Baijerille vuonna 1955.
1-propaanitioli

1-propaanitioli on orgaaninen yhdiste (tioli), joka on helposti syttyvää, huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on C3H8S ja rakennekaava on CH3(CH2)2SH. 1-propaanitiolista käytetään myös nimityksiä "1-merkaptopropaani", "propaani-1-tioli" ja "n-propyylimerkaptaani".
1-propaanitiolin moolimassa on 76,2 g/mol, sulamispiste −113 °C, kiehumispiste 68 °C, tiheys 0,84 g/cm3, leimahduspiste −20 °C ja CAS-numero 107-03-9. Lämpötilan ollessa 25 °C 1-propaanitioli liukenee veteen 0.190 g/100 ml. Aineen höyry on ilmaa raskaampaa ja voi siten kulkeutua maata pitkin syttyen etäällä vuotokohdasta, sillä 1-propaanitiolin suhteellinen höyry-ilma-seoksen tiheys 20 °C:ssa (ilma = 1) on 1.101.
Palaessa 1-propaanitioli muodostaa syövyttäviä huuruja, jotka sisältävät rikkivetyä (H2S) ja rikin oksideja. Aine reagoi kiivaasti hapettimien, pelkistävien aineiden, vahvojen happojen, vahvojen emästen kanssa.
1-propaanitiolia esiintyy mm. keltasipulissa ("Allium cepa"), kesäpurjossa ("Allium ampeloprasum"), perunassa ("Solanum tuberosum"), herneessä ("Pisum sativum") ja tarhapavussa ("Phaseolus vulgaris").
Ympäristö- ja terveysvaikutukset.
Lyhytaikainen altistus ärsyttää silmiä, ihoa ja hengitysteitä. Altistuminen suurille ainepitoisuuksille voi aiheuttaa tajunnantason laskua.
Porfyrioksen puu

Porfyrioksen puu (; myös "scala praedicamentalis") on hierarkkinen eli puurakenteinen ontologia, joka on peräisin Porfyrioksen teoksesta "Eisagoge". Ontologia muodostuu riveistä, joissa keskimmäisenä ovat universaalit eli suvut ("genus") ja lajit ("species"), ja laitimmaisina rajoittavat piirteet ("differentia specifica").
Ylimpänä hierarkiassa on substanssi. Kun hierarkiassa ylempänä olevaan universaaliin, sukuun, liitetään joku rajoittava piirre, saadaan yhtä tasoa alempana oleva universaali, laji. Esimerkiksi kun substanssiin liitetään rajoittava piirre ”aineellinen”, muodostuu laji kappale; kun kappaleeseen liitetään rajoittava piirre ”elollinen”, muodostuu laji eläin; ja kun eläimeen liitetään rajoittava piirre ”järjellinen”, muodostuu laji ihminen. Ihminen on siis ”järjellinen eläin”: eläinlaji, jonka erottaa muista eläimistä järjellisyys. Yksittäisiin ihmisiin kuuluvat muun muassa Sokrates ja Platon.
Porfyrioksen puuta käytettiin logiikan opetuksessa 1800-luvun loppupuolelle saakka.
Kai Palm

Kalle "Kai" Palm (s. 28. tammikuuta 1948 Nurmes) on suomalainen romanitaustainen muusikko. Hän on aloittanut jo nuorena poikana 1960-luvulla junissa muusikonuran laulamalla harmonikansoittaja Topi Ahosen säestämänä, mutta ammattimaisesti viimeistään kuusitoistavuotiaana. Bändimuusikkona toimittuaan hän on saanut aikaan myös kaksi pitkäsoittoista levyä. Muusikkona Palm on monitaitoinen: laulunsa lisäksi hän käsittelee akustista ja bassokitaraa sekä rumpuja.
Jo 1970-luvulla tehty LP-levy Tširigli on Palmin omia tekstejä ja sävellyksiä. Sointi on persoonallinen ja pehmeä. Levylle mahtuu kahdeksan romaninkielistä lähinnä blues- ja rock-tyyppistä iskelmää, joista "Soske jeeal toori" on varsin nopeatempoinen rautalankarockesitys. Suomenkieliset kappaleet ovat hyytäviä tangoja, erityisesti "Valheen kyyneleet". Muusikkona Palm on monitaitoinen: käsittelee kitaraa, bassokitaraa ja rumpuja.
Myöhemmin Kai Palm on tehnyt työtä lasten kanssa arvostaen kieltään ja taustaansa. Romanilapset laulavat -vihko on ilmestynyt opetushallituksen tuottamana. Laulut ovat Kai Palmin. 
Diskografia.
A-puoli
B-puoli
Jyrki Raatikainen

Juha Jyrki Raatikainen (s. 18. toukokuuta 1964) on suomalainen rumpali. Hän on parhaiten Radiopuhelimet-yhtyeen rumpali. Radiopuhelimien lisäksi hän on soittanut myös muun muassa yhtyeissä Kansanturvamusiikkikomissio, Après Demain Electric Blue Peggy Sue and the Revolutionions from Mars ja New Rising Suns. Ebpsatrfmissa Raatikainen soitti vain yhtyeen alkuaikoina. Raatikainen on myös sanoittanut joitain kappaleita KTMK:lle ja Radiopuhelimille. Hän on toiminut myös Mieskuoro Huutajien kuoronjohtajana ja jäsenenä.
Lattarikkaseppä

Lattarikkaseppä, vanhemmalta nimeltään lattavalekauniainen, ("Aulonothroscus laticollis") on Euroopassa harvinainen kovakuoriainen. Lattarikkaseppä havaittiin Suomessa ensimmäisen kerran vuonna 1865 ja seuraava havainto tehtiin Linnansaaren kansallispuistossa vuonna 2007. Vuoden 2010 kansallisessa uhanalaisarvioinnissa lattarikkaseppä on luokiteltu Suomessa äärimmäisen uhanalaiseksi (CR).
Koko ja ulkonäkö.
Lattarikkaseppä on 3,2–4 millimetrin mittaisena heimonsa kookkain edustaja Suomessa. Se on pitkänomaisen soikea, tummanruskea kovakuoriainen. Verrattuna lähisukulaisiinsa lattarikkasepän silmän etureunassa on vain pieni kuroutuma tuntosarven tyven vierellä, takarinnassa on molemmilla puolilla urat, joihin keskimmäisten raajojen nilkat mahtuvat eikä pään etuosassa ole pitkittäisharjanteita.
Levinneisyys.
Kuoriaisesta ei ole koko Euroopassakaan kuin muutamia havaintoja. Se tunnetaan Suomesta, Venäjältä, Kroatiasta, Puolasta, Espanjasta, Ranskasta ja Ruotsista. Ruotsissa laji esiintyy Itä-Götanmaalla. Suomesta lajista on yksittäishavainto Kuopiosta 1800-luvulta. Lisäksi Rantasalmella, Linnansaaren kansallispuiston eteläosan lehtometsissä elää mahdollisesti elinvoimainen populaatio.
Elinympäristö ja elintavat.
Lattarikkasepän elintavat tunnetaan huonosti. Ranskalaisten havaintojen perusteella toukat elävät joko ruskolahossa puuaineksessa tai onton puun onkalon pohjalle kertyneessä, sienirihmastoisessa puukarikkeessa. Ranskassa toukkia on löydetty tammista, Ruotsissa männyistä. Suomessa kuoriaisia on löydetty ikkunapyydyksillä haapojen rungoilta. Puolassa havainnot ovat sekametsästä. Toukat eivät luultavasti jätä havaittavia syömäjälkiä ja saattavat elää karikkeessa kasvavalla sienirihmastolla. Niiden kehitys kestänee kaksi vuotta. Aikuisia kuoriaisia tavataan kesä-heinäkuussa.
Oink's Pink Palace

OiNK's Pink Palace (OiNK) oli BitTorrent-trakkeri, joka keskittyi pääasiassa musiikkialbumien jakamiseen. Se suljettiin 23. lokakuuta 2007 IFPI:n ("International Federation of the Phonographic Industry"), BPI:n ("British Phonographic Industry") ja viranomaisten toimesta. Ennen sulkemistaan sitä pidettiin yhtenä vaikutusvaltaisimmista musiikkipalveluista. 
Trakkerille pääsi rekisteröitymään ainoastaan silloin, jos vastaanotti kutsun sivuston käyttäjältä. Käyttäjiä oli ennen sivuston sulkemista noin 180 000. Palvelu ei ollut maksullinen, vaan lahjoitusten antaminen sivustolle oli vapaaehtoista. Wired-lehti kuvasi sivustoa yhtenä maailman suurimmista ja tarkimmin ylläpidetyistä online-musiikkitietokannoista. Epävirallisesti on arvioitu, että palvelun kautta sen käyttäjät olisivat jakaneet noin 200 000 levyä, jolloin se olisi ollut suurempi kuin maailman suurin verkkomusiikkikauppa iTunes. Musiikkivalikoima oli havaittavasti painottunut "harvinaisempaan" musiikkiin ja sen käyttäjinä oli myös nimekkäitä muusikoita, nimekkäimpänä Nine Inch Nailsin Trent Reznor.
IFPI:n mukaan OiNK oli ennen virallista julkaisupäivää vuotaneiden levyjen suurin lähde internetissä. Organisaation mukaan ainakin 60 laajempaa levyjulkaisua vuoti sivustolle vuonna 2007. Uutispalvelu TechCrunch kommentoi IFPI:n lehdistötiedotteen arvion "alkuperäislähteestä" olevan väärä ja piti sivustoa lähinnä paikkana, jonne ilmestyivät hyvin nopeasti muualla vuodetut levyt.
De lege lata

De lege lata (tai lex lata, suomennettuna "nykyinen laki") on latinankielinen ilmaus, jolla oikeustieteessä viitataan voimassa oleviin oikeussääntöihin ("säädetyn lain kannalta").
Lex latalle kontrastina voidaan pitää mielipidettä tulevaisuuden oikeussäännöstä, eli millaista lain pitäisi olla. Tätä termiä kutsutaan lex ferendaksi.
De lege ferenda

De lege ferenda (tai lex ferenda, suomennettuna "tulevaisuuden laki") on latinankielinen ilmaus, jolla oikeustieteessä viitataan tulevaan oikeussäännöstöön ("tulevaisuudessa säädettävän lain kannalta"). De lege ferenda -kannanotto on sen esittäjän mielipide siitä, minkälainen kyseessä olevan oikeussäännön pitäisi tulevaisuudessa olla. 
Lex ferendan vastakohta on lex lata, eli nykyinen laki.